b"\n_START_ARTICLE_\nRep\xc3\xbablica de Crimea\n_START_SECTION_\nHist\xc3\xb2ria\n_START_PARAGRAPH_\nA conseq\xc3\xbc\xc3\xa8ncia de l'EuroMaidan ucra\xc3\xafn\xc3\xa8s i de la crisi de Crimea del 2014, el 24 de febrer, a Sebast\xc3\xb2pol, els manifestants van escollir un nou alcalde per a la ciutat. Tres dies despr\xc3\xa9s, tropes russes, aleshores sense identificar, es van apoderar del Parlament de la Rep\xc3\xbablica Aut\xc3\xb2noma de Crimea, i algunes hores m\xc3\xa9s tard aquest va dur a terme una moci\xc3\xb3 de censura i tri\xc3\xa0 un nou primer ministre: Serguei Aksi\xc3\xb3nov; i tamb\xc3\xa9 convoc\xc3\xa0 un refer\xc3\xa8ndum sobre el futur de la regi\xc3\xb3._NEWLINE_L'1 de mar\xc3\xa7 els manifestants pro-russos de la regi\xc3\xb3 industrial del Donbass (a Donetsk) van hissar tamb\xc3\xa9 la bandera russa i escolliren P\xc3\xa0vel G\xc3\xbabarev, l\xc3\xadder d'una mil\xc3\xadcia popular, com a nou governador de la prov\xc3\xadncia de Donetsk. Es van produir manifestacions pro-russes tamb\xc3\xa9 a Kh\xc3\xa0rkiv, Odessa, Dnipropetrovsk, Luhansk, Melit\xc3\xb2pol, Ievpat\xc3\xb2ria i Kertx, i a totes les ciutats les banderes ucra\xc3\xafneses foren retirades dels edificis p\xc3\xbablics, substitu\xc3\xafdes per la bandera russa._NEWLINE_L'ajuntament de la ciutat de Sebast\xc3\xb2pol adopt\xc3\xa0 en una reuni\xc3\xb3 extraordin\xc3\xa0ria del 6 de mar\xc3\xa7 del 2014 la decisi\xc3\xb3 de formar part de R\xc3\xbassia com a ciutat federal. Els consellers van fer refer\xc3\xa8ncia a la seva decisi\xc3\xb3 a la Carta Europea de l'Autonomia Local, les cl\xc3\xa0usules 38 i 69 de la Constituci\xc3\xb3 d'Ucra\xc3\xafna, l'article 1 de la Convenci\xc3\xb3 Internacional dels Drets Econ\xc3\xb2mics, Socials i Culturals i l'article 1 del Pacte Internacional de Drets Civils i Pol\xc3\xadtics. _NEWLINE_El 9 de mar\xc3\xa7 el Govern de Crimea anunci\xc3\xa0 que controlava la majoria de les unitats militars del Ministeri de Defensa ucra\xc3\xafn\xc3\xa8s de la pen\xc3\xadnsula, posant fi al control ucra\xc3\xafn\xc3\xa8s sobre Crimea, que a partir d'aleshores pass\xc3\xa0 a formar part de la Federaci\xc3\xb3 de R\xc3\xbassia, adoptant el ruble rus com a moneda d'\xc3\xbas legal i substituint els mitjans de comunicaci\xc3\xb3 fins aleshores ucra\xc3\xafnesos pels actuals russos._NEWLINE_El mes seg\xc3\xbcent, el 12 d'abril, va entrar en aplicaci\xc3\xb3 la Constituci\xc3\xb3 de la Rep\xc3\xbablica de Crimea, que s'havia adoptat el dia anterior. Posteriorment, el parlament ucra\xc3\xafn\xc3\xa8s va declarar oficialment que Crimea i la ciutat de Seb\xc3\xa0stopol com a 'territoris ocupats' el 15 d'abril de 2014.\n_START_SECTION_\nDemografia\n_START_PARAGRAPH_\nEn el cens ucra\xc3\xafn\xc3\xa8s del 2001 la poblaci\xc3\xb3 de l'antiga Rep\xc3\xbablica Aut\xc3\xb2noma de Crimea va arribar als 2.033.700 habitants i Sebast\xc3\xb2pol els 381.977 habitants. Els principals grups \xc3\xa8tnics de la pen\xc3\xadnsula s\xc3\xb3n els russos, que representen el 60%, els ucra\xc3\xafnesos, que s\xc3\xb3n el 24%, i els t\xc3\xa0tars, que s\xc3\xb3n el 12%. A Sebast\xc3\xb2pol els russos constitueixen el 70% de la poblaci\xc3\xb3. La ciutat m\xc3\xa9s poblada de Crimea \xc3\xa9s Simfer\xc3\xb2pol. Quant als idiomes, el rus \xc3\xa9s la llengua predominant, amb el 97%.\n_START_SECTION_\nDivisi\xc3\xb3 administrativa\n_START_PARAGRAPH_\nLa Rep\xc3\xbablica de Crimea es divideix en 25 regions: 14 raions (districtes) i 10 municipis, coneguts oficialment com a \xc2\xabterritoris governats pels ajuntaments\xc2\xbb. Malgrat que la ciutat de Sebast\xc3\xb2pol es troba a la pen\xc3\xadnsula de Crimea, est\xc3\xa0 separada administrativament de la resta de la Rep\xc3\xbablica, i \xc3\xa9s una de les tres ciutats federals de R\xc3\xbassia."